**Беларуская літаратура, 8 клас** В.Быкаў “Жураўліны крык” 6 урок (заключны)

**Тэма:** В.Быкаў “Жураўліны крык”. Праблема маральнага выбару на вайне.

**Мэта:** дапамагчы вучням зразумець велічнасць лёсу адных герояў аповесці і маральнае падзенне другіх.

**Задачы: 1)**падысці да асэнсавання ідэі твора праз характарыстыку персанажаў, зразумець аўтарскую пазіцыю; 2)падагульніць веды па аповесці В. Быкава “Жураўліны крык”;3)развіваць уменне выказваць уласныя думкі і погляды, даследаваць, аналізаваць, рабіць высновы; развіваць навыкі працы ў групах;4)садзейнічаць выхаванню пачуцця грамадзянскага абавязку, павагі да гераічнага мінулага краіны.

**Вучэбна-метадычнае забеспячэнне:** вучэбны дапаможнік для 8 класа; Н.А. Міхновіч. Беларуская літаратура. 8 клас: рабочы сшытак; відэазапіс урыўка з аповесці ў выкананні Міхеенка А. (конкурсная работа); выказванні на лістах для гульні “Чатыры вуглы”.

**Ход урока**

**1. Арганізацыйны момант**

- Добры дзень! Мы вымаўляем гэтыя словы па некалькі разоў на дзень. Яны сталі звыклым вітаннем, а таму, напэўна, часам не задумваемся над іх сэнсам. А сэнс гэтых слоў вялікі. Дзеля таго, каб гэтыя словы гучалі штодня, людзі ў гады вайны аддавалі свае жыцці.

Можна ўявіць адлегласць ад Брэста да Масквы. Гэта 1000 км, а ад Масквы да Берліна 1600 км. Цягніком – менш, чым двое сутак. А дарогамі вайны – 4 гады. 4 гады – гэта 1418 дзён. 34000 гадзін! І больш, як 20 мільёнаў загінуўшых на 2600 км. Гэта 7,5 тысяч на 1 км або 15 чалавек на кожныя 2 метры зямлі. Гэта 14 тысяч забітых штодзень, 600 чалавек у гадзіну, 10 чалавек кожную хвіліну. За гады вайны загінула больш як 10 мільёнаў дзяцей розных народаў.

У вайны трагічная статыстыка. Аб гэтым трэба ведаць і памятаць. І калі б сёння па кожным загінуўшым аб’явілі хвіліну маўчання, краіна маўчала б 32 гады.

**2. Паведамленне тэмы, вызначэнне задач**

- Сёння ў нас заключны ўрок па аповесці Быкава. На многія пытанні мы адказалі. Шасцёра ўдзельнікаў вайны апынуліся ў складаных трагічных абставінах. Байцы паўсталі перад выбарам: вернасць ці здрада, мужнасць ці трусасць, жыццё ці смерць. І кожны з герояў зрабіў свой выбар.

* Як вы разумееце тэму ўрока?
* Якія задачы ставіце перад сабой?

Праблема маральнага выбару на вайне – гэта тэма ўрока. *(Сёння наша задача зразумець маральны выбар герояў аповесці. Мы паспрабуем адказаць на пытанне: чаму адзін чалавек імкнецца любым коштам выратаваць уласнае жыццё, а другі гатовы прыняць смерць, але выканаць абавязак перад баявымі таварышамі, перад сумленнем.)*

**3. Вывучэнне новага матэрыялу**

**3.1 Актуалізацыя ведаў вучняў. Бліц-апытванне**

- Сам Быкаў пісаў: “І не ў маім гусце…даследаваць вялікія бітвы. Мая задача куды больш сціплая: мне дастаткова для таго, каб выказаць тое, што я хачу, маленькага бою на працягу адных сутак за якую-небудзь безыменную вышыньку з ручаём, бо, як я думаю, там адбывалася ўсё тое ж самае, што, скажам, і ў вялікай бітве, толькі ў меншых памерах”.

Успомнім, каму з герояў аповесці належаць словы. (Рабочы сшытак. Беларуская літаратура.8 клас) С. 99-100, заданне 3.

* 1. **Праца ў групах**
* Уладзімір Караткевіч пісаў: “Дзе яшчэ можна так поўна

паказаць чалавека, што стаіць перад выбарам, кім яму быць, калі не на фоне гісторыі, вайны, экстрэмальных умоў, у якія трапляе гэты чалавек і праяўляецца ўвесь да канца, да тых рыс характару, якія ён, можа, і сам не падазраваў у сабе”.

Прапаную вам папрацаваць у групах і яшчэ раз звярнуцца да характарыстыкі дзейных асоб твора. Ваша задача – прааналізаваць паводзіны ў экстрэмальнай сітуацыі (на вайне). У рабочым сшытку ў табліцы пазначыць якасць (ці якасці), якія праяўляе герой аповесці. (Рабочы сшытак. Беларуская літаратура.8 клас)

С. 99-100, заданне 2 (апошні слупок). *(Мяркуецца, што астатнія характарыстыкі запаўняліся на папярэдніх уроках).*

*1 група*

*1)*Як загінуў Пшанічны? 2)Як вы разумееце словы “ашуканы сабой”, выказаныя Быкавым у дачыненні да Пшанічнага? 3)Ці можам мы апраўдаць учынак Івана Пшанічнага?

*2 група*

*1)* Як загінуў Алік Аўсееў? 2)Ці маглі б мы прадбачыць паводзіны Пшанічнага і Аўсеева?

*3 група*

*1)* Як загінулі Карпенка і Свіст? Ці можна назваць іх гібель геройскай? Чаму? 2\_Ці былі вернымі Свіст і Карпенка сваім таварышам, загаду? Ці маглі яны стаць здраднікамі?

*4 група*

*1)* Як паводзіць сябе Барыс Фішар у экстрэмальнай сітуацыі? Ці можна смерць Фішара назваць гераічнай? 2) Што можна было чакаць ад Глечыка падчас бою?

**3.3 Роздум**

- Адзін за адным гінуць героі. У акопе застаецца Глечык. Давайце паразважаем, чаму аўтар уводзіць у твор вобраз адлятаючых журавоў і звязвае яго менавіта з Глечыкам? Прапаную вам для прагляду відэаролік, зняты на конкурс “Чытаем разам з вэлком”. У відэароліку выкарыстаны фрагменты фільма “Доўгія вёрсты вайны” (А.Карпаваў, 1975 г.) і гучыць песня “Жураўлі” (муз. Д.Фрэнкеля, сл. Р.Гамазатава).

(Прагляд )

(Адказы вучняў.)

*Прыкладны адказ: Падбіты журавель дапамагае адчуць незвычайную трагедыйнасць падзеі , глыбей перажыць асабістую трагедыю Глечыка і ў той жа час зразумець веліч гэтага юнака, для якога лёсавызначальнымі былі такія “ўладарныя паняцці, як прысяга і абавязак перад Радзімай”, “гнеў таварышаў”, “загад камбата, які належала выканаць”.*

* Дзякуючы праўдзіваму таленту Быкава чытач паспеў перажыць увесь

бой і ўсе страты, адну за адной, адчуў бязлітаснасць і тугу смерці. Але чытач можа адысці ў свой, мірны час, да сваіх спраў, клопатаў, радасцей, пакінуўшы на тым адзінокім пераездзе з абломкам шлагбаума байца – ледзь не хлопчыка. Пакінуўшы яго паміраць замест сябе, за сябе. Бо час незваротны. Але на што ён не мае права – гэта забыць!

**3.4 Гульня “Чатыры вуглы”**

- Выберыце меркаванне, больш блізкае вам. Растлумачце свой выбар. Да каго з герояў Быкава можна “прыкласці” гэта выказванне?

1. Лепей памерці ад голаду, смагі і шчасця не ведаць спрадвеку, чым подласць зрабіць хоць каму без развагі, тым болей – забіць чалавека.  Ян Чачот
2. Ёсць адзіна годны шлях: служыць Айчыне да крывавага поту, не чакаючы ўзнагароды ад людзей і лёсу, проста таму, што іначай нельга. У. Караткевіч
3. Вайна надзіва сляпая ў адносінах да людзей і далёка не па іхніх заслугах распараджаецца жыццямі. В.Быкаў
4. Словы пра памяць трэба пацвярджаць справай.

Якое выказванне вы б ўзялі ў якасці эпіграфа да ўрока?

1. **Кантроль ведаў і ўменняў**

Прапаную вам праверыць свае веды і выканаць тэставае заданне.

(Рабочы сшытак. Беларуская літаратура.8 клас) С. 101-102, заданне 6

(самастойная праца).

1. **Падвядзенне вынікаў**

* Мы жывём у мірны час. Якія маральна-этычныя нормы паводзін, неабходныя ў жыцці, сфармуляваў у аповесці В.Быкаў?
* Тых, хто ўцалеў у вогненнай віхуры вайны, з кожным днём усё меней і меней. І ад гэтага не па сабе. Кажуць, новая вайна будзе, калі народзіцца пакаленне, якое забудзе, не будзе ведаць, што такое вайна, таму сёння мы зноў гаворым пра вайну.

На абелісках - толькі даты,

Імёнаў многіх не знайсці.

І невядомыя салдаты

Маўчаць у сціплым забыцці.

Байцам не сняцца пантэоны,

У іх з маленства клопат быў,

Каб рунню дыхаў дол зялёны,

Каб град калоссе не пабіў.

Гэта верш [Аляксея Пысін](http://knihi.com/Alaksiej_Pysin/)а “Байцам не сняцца пантэоны”. І ў ім праўда жыцця: нашы продкі здабывалі перамогу не дзеля ўзнагарод, а каб мы сёння маглі жыць і працаваць у мірнай шчаслівай краіне. Давайце ўспомнім, якія помнікі, звязаныя з падзеямі Вялікай Айчыннай вайны ёсць у нашай мясцовасці?

(Адказы дзяцей)

- Як мы зараз можам паказаць сваё нераўнадушша да падзей вайны і выказаць удзячнасць салдатам, што загінулі?

**5. Рэфлексія**

Закончыце сказ.

На дошцы:

Сёння на ўроку я зразумеў, што...

я ўсвядоміў, што...

я задумаўся над тым, што...

**6. Выстаўленне і каменціраванне адзнак**

**7. Дамашняе заданне**

На выбар:

1. Вуснае паведамленне “Мой любімы герой аповесці В.Быкава “Жураўліны крык”
2. Рабочы сшытак. С101, заданне 5.

* Спасылка на відэазапіс урыўка з аповесці <https://drive.google.com/file/d/1C7ftc5Tu5u1-D6rbKT6XTdf1qkT5ncol/view>
* Заданні, прапанаваныя для выканання на ўроку з дапаможніка Н.А. Міхновіч. Беларуская літаратура. 8 клас: рабочы сшытак.